b"\n_START_ARTICLE_\nPr\xc3\xa6st\xc3\xb8 R\xc3\xa5dhus\n_START_PARAGRAPH_\nPr\xc3\xa6st\xc3\xb8 R\xc3\xa5dhus er et tidligere r\xc3\xa5dhus i Pr\xc3\xa6st\xc3\xb8 p\xc3\xa5 det syd\xc3\xb8stlige Sj\xc3\xa6lland. Bygningen er fra 1824 og det nuv\xc3\xa6rende udseende blev etableret i 1868. En f\xc3\xa6ngselsl\xc3\xa6nge er opf\xc3\xb8rt i 1850.\n_START_SECTION_\nHistorie\n_START_PARAGRAPH_\nPr\xc3\xa6st\xc3\xb8 blev k\xc3\xb8bstad i 1403. Efter at v\xc3\xa6re blevet ramt af oversv\xc3\xb8mmelser, flere store brande og belejring af svenske tropper var byen blevet fattig og havde omkring 400 beboere, da k\xc3\xb8bmanden H. C. Gr\xc3\xb8nvold oprettede en fabrik der saltede sild og eksporterede korn i starten af 1800-tallet._NEWLINE_Gr\xc3\xb8nvold var ogs\xc3\xa5 involveret i opf\xc3\xb8rslen af r\xc3\xa5dshuset i samarbejde med t\xc3\xb8mrermesteren Hans Andersen. Bbyggeriet blev p\xc3\xa5begyndt i 1823 og f\xc3\xa6rdiggjort \xc3\xa5ret efter. Den lokale foged, Jacob M\xc3\xb8ller, havde sendt tegninger til Danske Kancelli, der var blevet justeret af arkitekten C.F. Hansen. R\xc3\xa5dhuset blev udvidet med en f\xc3\xa6ngselsbygning i 1850. I 1868 blev facaden renoveret og \xc3\xa6ndret._NEWLINE_F\xc3\xa6ngslet blev brugt som sl\xc3\xb8jdlokaler for den lokale skole i 1950'erne. Cellerne blev brugt af eleverne til at opbevare deres projekter. Senere blev det brugt af Civilforsvaret til opbevaring, og i 1990'erne blev pladsen brugt af en lokal teatergruppe._NEWLINE_Ved kommunalreformen i 1970 blev k\xc3\xb8bstaden Pr\xc3\xa6st\xc3\xb8 lagt sammen med de omkringliggende sogne Allerslev, Beldringe, B\xc3\xa5rse, Jungshoved og Skibinge for at danne Pr\xc3\xa6st\xc3\xb8 Kommune. R\xc3\xa5dshuset gik ud af brug efter Strukturreformen, hvor kommunen blev lagt sammen med Vordingborg Kommune. I 2015 besluttede kommunen at s\xc3\xa6lge bygningen, hvor en lokal ejendomsm\xc3\xa6gler k\xc3\xb8bte den.\n_START_SECTION_\nArkitektur\n_START_PARAGRAPH_\nM\xc3\xb8llers tegning var en kopi af r\xc3\xa5dshus som arkitekten Willads Stilling havde tegnet i 1803 til et nyt r\xc3\xa5dhus i Nyk\xc3\xb8bing Mors. Det er uvist, hvor meget af det oprindelige design der er overlevet, idet der ikke findes nogle billeder fra f\xc3\xb8r 1868, hvor bygningen blev renoveret. Vinduerne over hovedindgangen er fra renoveringen, og man antager de resterende detaljer p\xc3\xa5 facaden ligeledes stammer fra dette \xc3\xa5r.\n_START_SECTION_\nI popul\xc3\xa6rkultur\n_START_PARAGRAPH_\nPr\xc3\xa6st\xc3\xb8 R\xc3\xa5dhus er blevet brugt som kulisse til filmene Den gamle m\xc3\xb8lle p\xc3\xa5 Mols (1953), Kristiane af Marstal (1956), Landsbyl\xc3\xa6gen (1961), Aff\xc3\xa6ren i M\xc3\xb8lleby (1976) og Sl\xc3\xa6gten (1978)."